Document ID: /roh_data/filtered/fineweb-2-filterrobots_roh.jsonl.gz/20564

In'expertisa duai sclerir ils avantatgs e dischavantatgs da la procedura d'admissiun en las scolas medias grischunas cun e senza examen. La regenza grischuna respunda uschia ad in'incumbensa ord il Cussegl grond. 45 deputadas e deputads han suttascrit quest'incumbensa. Quella pretenda da stgaffir la basa legala per pudair entrar en scolas medias grischunas senza examen d'admissiun.
La regenza scriva ch'ella preferiss da restar tar il proceder cun examen. Quella saja, er tenor experientschas scientificas, la meglra varianta per il Grischun. Per decider ina midada d'admissiun dovria en scadin cas ina basa da decisiun e questa duai l'expertisa purtar.